หนุนเพิ่มประกันทองล่วงหน้า
โบรกเกอร์นักลงทุนยันหลักสากลเตือนผู้เทรดฟิวเจอร์สเลิกลอง
22 เม.ย. 2556

โบรกเกอร์นักลงทุนยันหลักสากลเตือนผู้เทรดฟิวเจอร์สเลิกลอง
นักลงทุนโบรกเกอร์ทองยันเพิ่มหลักประกันยอมรับได้เป็นหลักสากล เตือนให้เลิกลอง
ตลาดสัญญาซื้อขายล่วงหน้าประเทศไทย (TFEX) ได้ประกาศว่า วันที่ 22 เม.ย. สำนักหักบัญชีจะให้มีผลเพิ่มหลักประกันการซื้อขายโกลด์ฟิวเจอร์สจาก 6% ของมูลค่าสัญญา เป็น 8% เพื่อให้นักลงทุนซื้อขายอย่างระมัดระวังจากราคาทองที่ผันผวน
นายฟรินซ์ พิมานพรหมจักร นักลงทุนใน TFEX ให้ความเห็นว่า หลักประกันใหม่ที่เพิ่มขึ้นน่าจะเพิ่มมานานแล้ว การเพิ่มเป็น 8% ของมูลค่าสัญญาซื้อขายหลักประมาณ 7.6 หมื่นบาทต่อมูลค่าการซื้อขายเกือบ 1 ล้านบาท ถือว่าไม่มาก ดีกว่าขาดทุนแล้วทำกำไรคืนยาก ต้องมีการป้องกันตัวเอง
“นักเก็งกำไรในฟิวเจอร์สจริงๆ เขาจะเข้มงวดกับตัวเอง ไม่วางหลักประกันน้อยอยู่แล้ว ผมมักจะวางหลักประกันไว้ 30% ของมูลค่าสัญญาซื้อขายเสมอ แต่เท่าที่ดูโบรกเกอร์ทองเขามักจะให้ลูกค้าวางตามเกณฑ์ TFEX อาจจะมากกว่าเล็กน้อยเมื่อบวกค่าธรรมเนียม ซึ่งผมเห็นว่าน้อยไป” นายฟรินซ์ กล่าว
ยกตัวอย่างโกลด์ฟิวเจอร์สขนาด 50 บาท นักลงทุนควรวางหลักประกัน 34 แสนบาท เพราะเท่ากับว่าได้ซื้อขายมูลค่าสัญญาสูงถึงเกือบ 1 ล้านบาท 
“การวางหลักประกันมากกว่าที่ TFEX กำหนด เท่ากับว่าเรามีวินัยในการควบคุมตัวเองในการลงทุน” นายฟรินซ์ กล่าว
นอกจากนั้น ไม่ควรเปิดลองหรือซื้อ และชอร์ตหรือขายพร้อมกัน เพราะในที่สุดแล้วจะไม่มีกำไร
สำหรับราคาโกลด์ฟิวเจอร์สที่ลดลงไปในช่วงหลังสงกรานต์นี้ตามราคาทองคำ นายฟรินซ์ กล่าวว่า ตนเองปิดสถานะลองไปก่อนราคาทองคำลดลงต่ำกว่า 1,525 เหรียญสหรัฐต่อออนซ์ หรือต่ำกว่าบาทละ 2 หมื่นบาท และขาดทุนเล็กน้อย และยังไม่เข้าตลาดจนถึงบัดนี้ เพราะรอสัญญาณทางเทคนิค
นักลงทุนรายนี้เชื่อว่าถ้าเข้ามาอีกครั้งคงชอร์ตหรือขายสัญญาซื้อขายทองคำล่วงหน้า
ด้านนายธนพิศาล คูหาเปรมกิจ ประธานเจ้าหน้าที่บริหาร บริษัทหลักทรัพย์ โกลเบล็ก ที่เป็นทั้งโบรกเกอร์หุ้นและโบรกเกอร์ในตลาด TFEX ให้ความเห็นว่า เป็นปกติของการลงทุนในตลาดนี้ ถ้ามีความผันผวนในการลงทุนเพิ่มขึ้น อัตราหลักประกันต้องเพิ่มตาม เชื่อว่าไม่ส่งผลให้การซื้อขายหดตัว เนื่องจากหลักประกันที่ 8% นับว่าเป็นอัตราที่ยังต่ำ ไม่มีนัยสำคัญ
ตามปกติโบรกเกอร์จะให้นักลงทุนวางหลักประกันเผื่ออยู่แล้ว และเชื่อว่าการเพิ่มหลักประกันในครั้งนี้จะทำให้มีนักลงทุนที่มีเงินเย็นสนใจเข้ามาลงทุน
ผลสำรวจนักวิเคราะห์ของบลูมเบิร์ก พบว่านักวิเคราะห์ส่วนใหญ่ 14 คน มีความเห็นว่าราคาทองคำจะลดลงต่อ อีก 5 คนมองว่าน่าจะแกว่งตัว หลังจากราคาปรับลดลง 13% มากสุดในรอบ 33 ปี ในช่วงวันที่ 15 เม.ย. หลังจากนั้นปรับตัวขึ้นมาเกือบ 2% ที่ส่งผลให้ผู้ซื้อเอเชียแห่เข้าซื้อ
สำหรับผลการซื้อขายโกลด์ฟิวเจอร์สใน TFEX ล่าสุดวันที่ 19 เม.ย. มีการซื้อขาย 12,250 สัญญา โดยในจำนวนนี้เป็นการซื้อขายของสัญญาซื้อขายขนาด 10 บาท จำนวน 8,296 สัญญา
นายณัฐพงศ์ หิรัณยศิริ กรรมการผู้จัดการ บริษัท เอ็มทีเอสโกลด์ฟิวเจอร์ส แนะนำลดหรือปิดสถานะลอง และแนะนำชอร์ตทำกำไรเป็นช่วงเมื่อราคาทองคำลดลง และให้เล่นกรอบสั้นไม่เกิน 5 วัน เมื่อผิดทางควรหยุดขาดทุนให้สั้นและเร็ว